Hy vertel onplesierige dinge: van tipiese "Koevoet overkill"-situasies, hoe hy 'n gewonde SWAPO-leier in die kop skiet toe hy nie wou of kon "praat" nie. Deegan pleit vir 'n Veterane Vereniging om "sin te maak uit die gemors wat ons gemaak het." Dit is Sondagaand. Die naweek is verby, die vleis en drank is op en dit is tyd vir kerk en belydenis. "Ek wil nie weet nie, ek het genoeg gehoor," sê my ma en skakel die televisie af. "Wat dan van die ANC se gru-kampe?" en ander vrae word gevra deur teenstanders van die WVK.
'n Dronk Weermagman strompel agter sy vriend aan. Hy dra grys no name brand-tekkies met twee strepe op die kant en 'n blink sweetpak. In sy ronde skouers skuil die suggestie van krag. "Hoe de fok gaan daai ou ons help ... Hy was nie dáár nie ... sê jy my hoe de fok gaan hy ons help?"
Bruin Angolese grond val op die ma se skoon wit badkamervloer wanneer sy haar soldaat-seun se wasgoed doen. Verder wil sy nie weet nie.